ועדת הבריאות, כנסת 24, פרוטוקול מספר 32, 2021-12-09 11:20

עידית סילמן: שלום לכולם.

עידית סילמן: אני מתכבדת לפתוח את ישיבת הוועדה בנושא השלמת העברת הטיפול בתחום המשקאות המשכרים ממשרד הכלכלה והתעשיה למשרד הבריאות וקביעת הוראות בנושא זה.

עידית סילמן: במסגרת חוק ההגנה על בריאות הציבור (מזון) התשע"ו-2015, חוק המזון, נקבע כי האחריות לקביעת הוראות לעניין ייצור, ייבוא, ייצוא ושיווק של משקאות משכרים תועבר ממשרד הכלכלה והתעשייה למשרד הבריאות.

עידית סילמן: אנחנו מבינים שעד למועד זה, למרות חלוף המועד האחרון שנקבע בחוק, לא הושלם המהלך, והאחריות למעשה נופלת בין הכיסאות, בין משרד הבריאות למשרד הכלכלה.

עידית סילמן: אי השלמת מהלך העברת הטיפול בתחום המשקאות המשכרים מעלה קשיים במתן השירות המקצועי ובביצוע הפיקוח והאכיפה עליהם.

עידית סילמן: עיכוב בהשלמת מערך הפיקוח והאכיפה המקצועי על משקאות משכרים עלול לחשוף את הציבור לסכנות שטמונות במשקאות בלתי ראויים לצריכת האדם, סכנות שיכולות לגרום לפגיעה בבריאות הציבור או במקרים חריגים אף עלולות לעלות בחיי אדם.

עידית סילמן: לא סתם הותקן טיפול בתחום הזה.

עידית סילמן: אני מזכירה שוב שהמטרה, אולי החשובה ביותר של הוועדה, היא שמירה על בריאות הציבור.

עידית סילמן: פיקוח ראוי על מערך המשקאות המשכרים הוא הכרחי, ולכן זוהי חובתה של ועדת הבריאות לדאוג ולפעול להעברה מלאה ומקצועית של אחריות האכיפה והפיקוח בהקדם האפשרי.

עידית סילמן: לכן, הוזמנו לכאן היום אנשי המשרדים, הכלכלה והבריאות כדי לשמוע היכן הדברים עומדים, מה נעשה עד כה, מתי ייעשה הלאה ואיך.

עידית סילמן: אנחנו נפתח, טטיאנה מזרסקי, את רוצה לומר כמה מילים כרגע?

טטיאנה (טניה) מזרסקי: את הצגת את הנושא.

טטיאנה (טניה) מזרסקי: בשתי מילים, הבעיה שהסמכויות לפיקוח ושיווק של משקאות חריפים הועברו כבר למשרד הבריאות, וכפי שידוע לי משרד הבריאות קיבל תקנים כדי לבצע את הפיקוח, והפיקוח עדיין לא נעשה.

טטיאנה (טניה) מזרסקי: זה כפי שאני מבינה.

טטיאנה (טניה) מזרסקי: אז אני רציתי לדעת איפה זה באמת עומד.

טטיאנה (טניה) מזרסקי: זה עבר ממשרד הכלכלה למשרד הבריאות, ואיך זה מיושם.

עידית סילמן: תודה.

עידית סילמן: אז אנחנו מתחילים.

עידית סילמן: אנחנו נשמע נציגים של משרד הכלכלה, לאחר מכן את משרד הבריאות.

עידית סילמן: בבקשה, משרד הכלכלה והתעשיה.

עידית סילמן: עו"ד מגי מימון, בבקשה.

מגי מימון: שלום, שמי מגי מימון, אני מהלשכה המשפטית במשרד הכלכלה והתעשיה.

מגי מימון: בעצם בטרם חקיקת חוק ההגנה על בריאות הציבור (מזון), תחום המשקאות המשכרים היה מבוזר במספר משרדי ממשלה.

מגי מימון: בחוק ההגנה על בריאות הציבור נקבע שכל התחום עובר להיות תחת משרד הבריאות.

מגי מימון: המחוקק קבע שבעצם כל הוראות חוק המזון יחולו על המשקאות המשכרים ומשרד הבריאות יהיה הגורם המוסמך הבלעדי לטפל בתחום.

מגי מימון: בחוק המזון נקבע שמועד להעברת התחום יהיה כעבור 18 חודשים מיום פרסום החוק, כאשר זה היה בחודש יוני 2017.

מגי מימון: נקבע כי ניתנת אפשרות לבצע צווי הארכה ולהאריך את המועד בתקופה של 24 חודשים, ואכן כך היה: התקופה הוארכה ב-24 חודשים עד ליוני 2019.

מגי מימון: כאשר בעצם על פי החוק, החל מהמועד הזה התחום כולו עבר להיות תחת הסמכות של משרד הבריאות.

מגי מימון: אני רוצה לציין שבעצם נוכח פיזור הכנסת וסעיף 38 לחוק יסוד: הכנסת, נקבע כי - - -

עידית סילמן: פיזורי הכנסות.

עידית סילמן: בואו נדייק.

עידית סילמן: לא פיזרנו פעם אחת.

מגי מימון: לגמרי.

מגי מימון: נוכח פיזורי הכנסות, ניתנה למשרד הבריאות ארכה, אבל לאחר כינון הכנסת ה-23, החל מיוני 2020, התחום עבר לסמכותו של משרד הבריאות.

מגי מימון: אני רוצה לציין שבמקביל, במשרד הבריאות נערכו והכינו תקנות בנושא.

מגי מימון: אנחנו קיימנו דיונים מקצועיים בנושא, והם קיימו איתנו היוועצות בחודש מאי 2021.

מגי מימון: שר הכלכלה והתעשיה אישר שחובת ההיוועצות קוימה עמו.

מגי מימון: עד למועד זה, התקנות כידוע טרם הועברו לוועדת הכנסת.

מגי מימון: מבחינתנו, כיום התחום מצוי בסמכותו של משרד הבריאות, ולכן יש לתאם את ההעברה המקצועית של התחום כולו בהקדם האפשרי למשרד הבריאות.

עידית סילמן: אוקי.

עידית סילמן: בסדר גמור.

עידית סילמן: הערות שלכם, היושבים כאן, למשרד הכלכלה בעניין הזה?

עידית סילמן: אין.

יפעת ענבר: המצב המשפטי כאן תואר.

יפעת ענבר: אני רק אציין בפועל אנחנו כמובן, למען בריאות הציבור ושמירה על בטיחותו ומענה למשק, כמובן שאנחנו בינתיים ממשיכים לטפל בתחום ולא הזנחנו אותו.

עידית סילמן: מה זה ממשיכים לטפל בתחום?

עידית סילמן: מה בתחום אחריות

עידית סילמן: כם היום?

עידית סילמן: מה אתם עושים?

עידית סילמן: סתם מעניין אותי.

יפעת ענבר: אז בעצם, אישורי הייבוא.

יפעת ענבר: כל יבואן שמייבא משקה משכר לישראל צריך לקבל אישור על ייבוא המוצר.

יפעת ענבר: פונים אלינו, יש תהליך עם המעבדות לוודא את העמידה בתקן של המשקאות המשכרים המיובאים, ואז אנחנו נותנים להם אישור.

יפעת ענבר: זה בצד הקצאת האישורים לייבוא.

יפעת ענבר: היבט נוסף הוא היבט הפיקוח, שזה מכוסה על ידי מינהל תקינה.

עידית סילמן: גיל בכור, מנהל תחום בכיר, כימיה ואיכות הסביבה.

גיל בכור: בגדול, מעבר לנושא של הפיקוח בייבוא, שנותן מינהל תעשיות את אותם רישיונות ייבוא, יש גם פיקוח בשווקים.

גיל בכור: לצערנו, כרגע הוא אמור להיות משולב יחד עם משרד הבריאות בתור זה שהם מפקחים על מוצרי מזון בשווקים ואנחנו מתלווים אליהם, מתוקף חוק התקנים על מוצרים עם תו תקן רשמי, בעצם לפיקוח בשווקים.

גיל בכור: כל מיני קיוסקים או חנויות שבעצם מוכרות מוצרי אלכוהול.

גיל בכור: כרגע, הפיקוח בשווקים הוא על בסיס תלונות של לוקחות שמגיעות למשרד הבריאות, והתלוות של מפקחים של משרד הכלכלה אל מפקחים של משרד הבריאות לעשות את אותו פיקוח.

גיל בכור: כי לנו כרגע יש את אותם הסכמים מול מעבדות בדיקה שיכולות לבצע בדיקות על אותם מוצרים, שלמשרד הבריאות עדיין אין את היכולות להעביר את המוצרים לבדיקה בפועל.

גיל בכור: שזה מה שקורה היום.

עידית סילמן: יש לכם משהו שאתם מוצאים שהוא לא טוב?

גיל בכור: היה לפני משהו כמו חצי שנה מוצר שפגע והרג בן אדם אחד והשאיר בן אדם אחר כצמח.

גיל בכור: זה, שוב, אמנם אנחנו מתלווים לפיקוח, אבל זה לא מתקדם מעבר לזה בנושא של משרד הבריאות.

עידית סילמן: זאת אומרת, זה כרגע לא ברמת עומק, כמו שאתה אומר, לא ברמה שצריך להיות.

גיל בכור: בדיוק.

גיל בכור: נכון.

עידית סילמן: אוקי.

עידית סילמן: משרד המשפטים.

שי סומך: העמדה המשפטית שלנו שהתחום לא עבר עדיין למשרד הבריאות.

שי סומך: כדי שהתחום יעבור למשרד הבריאות, יש הכרח בהתקנת תקנות לפי סעיף 19, שאנחנו רואים אותן כתקנות חובה.

שי סומך: צריך להבין, ואת זה משרד הבריאות יסביר יותר טוב ממני, שהעברה של התחום למשרד הבריאות היא גורמת לתקלות מאוד קשות, ולכן המחוקק הסמיך את שר הבריאות להתקין תקנות לפי סעיף 19.

שי סומך: החוק היום לא מותאם לתחום המשקאות המשכרים.

שי סומך: גם מבחינת הייצור וגם מבחינת הייבוא, והעברה בלי התקנת תקנות תגרום לתקלות מאוד חמורות.

שי סומך: לכן זו הפרשנות שלנו.

שי סומך: אם משרד הכלכלה חושב אחרת, הוא מוזמן לפנות ליועץ המשפטי לממשלה כדי שנשקול שוב.

עידית סילמן: מה לדוגמה אתם חושבים שצריך להיות?

שי סומך: צריך להתקין תקנות מהר.

שי סומך: חייבים להתקין תקנות.

שי סומך: זה הפיתרון.

עידית סילמן: של מה מותר, מה אסור, מה?

שי סומך: התקנות האלה עושות את ההתאמות.

שי סומך: החוק היום לא מתאים.

שי סומך: אלה תקנות ארוכות ומפורטות, החוק לא מתאים.

שי סומך: הוא יגרום לתקלות, קודם כל לתעשייה וליבואנים, שהם הלקוחות כאן, וכמובן הציבור.

שי סומך: זה יגרום לתקלות גם ליצרנים שאין להם היום רישיונות עסק, כי הם נמצאים במגזר החקלאי, ויש שם בעיה של שינוי ייעוד, דברים מהסוג הזה.

שי סומך: החלת החוק באופן מיידי תהפוך אותם לעבריינים.

שי סומך: גם מבחינת הייבוא, שהיום עובד עם מעבדות פרטיות כדי לקצר את התהליכים בנמל, ואם יחילו את החוק כמו שהוא אז המעבדות הפרטיות לא יוכלו לעבוד.

שי סומך: כי יהיה צורך בתקנות שיאפשרו להן לעשות את זה.

שי סומך: ולכן אני חושב שגם מבחינה משקית, מעבר לעניין המשפטי, צריכות להיות תקנות.

שי סומך: התקנות צריכות להגיע לכאן כמה שיותר מהר.

עידית סילמן: התקנות צריכות להיות באישורה של הכנסת?

ענת מימון: לא, הן לא באישור הוועדה.

ענת מימון: הן רק בהתייעצות עם שר הכלכלה.

שי סומך: אה, לא באישור.

שי סומך: סליחה.

שי סומך: זאת טעות שלי, סליחה.

עידית סילמן: אוקי.

עידית סילמן: לא קשור לוועדה.

שי סומך: כן.

שי סומך: אבל טוב מאוד שהדיון הזה מתקיים, חשוב מאוד שהדיון הזה מתקיים כדי שהתקנות יקודמו כמה שיותר מהר.

ענת מימון: רגע, אני חייבת לשאול, שי, מבחינה משפטית.

ענת מימון: המחוקק הפריד בין הסעיפים.

ענת מימון: כלומר, יש סעיף שקובע להתקין את התקנות, בהתאם להתאים.

ענת מימון: שכתוב, אגב, השר רשאי להתקין בהתייעצות עם שר הכלכלה.

ענת מימון: ויש את הסעיף שקובע שהוראות חוק זה לעניין ייצור משקאות משכרים יחול 18 חודשים מיום התחילה.

ענת מימון: והייתה אפשרות לדחות שנגמרה.

ענת מימון: איך הגעתם לפרשנות שזה לא נכנס לתוקף?

שי סומך: בדיוק כמו התמרוקים.

ענת מימון: אבל בתמרוקים כן נכנס לתוקף.

שי סומך: לא, בתמרוקים לא.

שי סומך: בתמרוקים היה דבר דומה.

שי סומך: הייתה הפרדה בין סעיף התחילה לבין התקנות.

שי סומך: אי אפשר היה להפעיל את החוק בלי התקנות.

ענת מימון: אבל אז הוצאנו חוות דעת מסודרת, שאומרת - החוק נכנס לתוקף, לא הותקנו תקנות ועל כן המצב יחול.

ענת מימון: כרגע, המצב החוקי שמי שפותח את החוק ורואה: נכנס לתוקף סעיף 319(ה) שקובע שהתחום הזה עבר לסמכות משרד הבריאות.

שי סומך: בדיוק כמו בתמרוקים, מלבד חוות הדעת המאוד מפורטת.

ענת מימון: אז אין חוות דעת כזאת?

שי סומך: לא.

שי סומך: זאת עמדה פנימית שלנו, ואף אחד לא חלק עליה.

עידית סילמן: מה תפקידך?

שי סומך: אני רפרנט בריאות בייעוץ וחקיקה.

שי סומך: אז זה אותו מבנה חוקי של התמרוקים.

שי סומך: אני חושב שהמחוקק הבין, כשהוא קבע שהחוק לא ייכנס לתוקף מיידי, הוא הבין שהחלת החוק בלי תקנות תגרום לתקלה חמורה.

שי סומך: הוא קיווה שהתקנות יותקנו בזמן.

ענת מימון: מצד שני, אני מניחה שהמחוקק לא יתכוון שבאי הבאת התקנות אנחנו ניגרר כבר שנים, ולא יישמו את מה שהמחוקק קבע.

שי סומך: זה לא פשוט.

שי סומך: נכון, זה לא פשוט.

שי סומך: אבל גם החלה של החוק היא לא פשוטה.

שי סומך: היא תגרום לכאוס - אני לא יודע, משרד הבריאות יגיד אם כאוס זה מצב מדויק.

שי סומך: היא תגרום לבעיות מאוד-מאוד קשות.

שי סומך: אם נקבע שזה מזון רגיש, אז אי אפשר יהיה לייבא חלק מהמוצרים כי הרגולציה לא מתאימה.

שי סומך: אם נקבע שזה לא מזון רגיש, תהיה סכנה חמורה לבריאות הציבור כי משקאות משכרים ייכנסו בלי בדיקות בנמל.

שי סומך: זה מצב שאני חושב שהמחוקק הבין אותו, ולכן הוא הסמיך את השר לקבוע תקנות והוא גם קבע שהחוק לא ייכנס לתוקף באופן מיידי.

שי סומך: הפיתרון הוא פשוט להתקין תקנות מהר, וטוב שהדיון הזה מתקיים כדי לגרום למשרדים לעשות את זה, ואם הדיון הזה לא מספיק אולי כדאי לקבוע דיון נוסף.

שי סומך: התקנות האלה חייבות להיות מותקנות כדי להסדיר את הנושא בצורה ברורה.

עידית סילמן: אני חייבת לומר שאני קצת מופתעת.

עידית סילמן: תראו, זה משהו שהגיע מטעמנו לגמרי, מתוך ועדת הבריאות, וגם טטיאנה מזרסקי שהביאה את זה וחברי כנסת.

עידית סילמן: אתם יודעים, אנחנו מדברים כל הזמן פה על התמכרויות וזה עולה על השולחן, ועל צעדים לבלימת התוכניות, ומדברים פה על קנאביס.

עידית סילמן: שורה של צעדים שהכנסת הזאת עושה, והרבה דברים, וזה אחד הדברים החשובים, ואני חושבת שאתם הייתם צריכים להרים לנו דגלים אדומים הרבה לפני כן.

עידית סילמן: כולם פה ביחד.

טטיאנה (טניה) מזרסקי: רציתי להוסיף משהו.

טטיאנה (טניה) מזרסקי: אלי גורדון, שהיה מנהל שירותי המזון במשרד הבריאות, אמר באחד הדיונים בוועדת העבודה, הרווחה והבריאות, עוד בנובמבר 2018, אתם מכירים?

טטיאנה (טניה) מזרסקי: שהחוק מסתכל על כל ההגדרות של המזון וגם ברור לכולם שמשקה משכר הוא חלק בלתי נפרד בהגדרת המזון.

טטיאנה (טניה) מזרסקי: לכן זה הגיע גם לוועדת הבריאות.

טטיאנה (טניה) מזרסקי: זה הגיע והוועדה צריכה לאשר את החוק שכולל את כל הנושא הזה, והוא אמר שהם כבר יצרו את התקנות.

טטיאנה (טניה) מזרסקי: צוות משותף של משרד הבריאות, משרד הכלכלה ומשרד המשפטים, כפי שאני מבינה.

טטיאנה (טניה) מזרסקי: שכבר הייתה יצירה של התקנות, פשוט זה לא מיושם.

טטיאנה (טניה) מזרסקי: אז ביוני 2020, משרד הבריאות הציג מצגת בוועדת הרווחה והבריאות, שבה הם התחייבו בינואר 2021 כבר לסיים היערכות ולהכניס את התקנות לתוקף.

טטיאנה (טניה) מזרסקי: אבל למה זה לא נעשה עד עכשיו?

טטיאנה (טניה) מזרסקי: מה הסיבה?

עידית סילמן: המנהלת החדשה שהחליפה את אלי גורדון, שנמצאת כאן איתנו, בבקשה.

עידית סילמן: פנינה אורן.

פנינה אורן שנידור: בוקר טוב לכולם, שמי פנינה אורן שנידור ואני מנהלת שירות המזון הארצי בפועל.

פנינה אורן שנידור: בעצם, נתחיל ונאמר שאין חולק על כך שהפיקוח על משקאות משכרים צריך להיות במשרד הבריאות תחת שירות המזון, כמו שאנחנו עושים פיקוח על כל יתר המזונות שמיוצרים במדינת ישראל, מיובאים למדינת ישראל ונמכרים בה.

פנינה אורן שנידור: לשם כך, אנחנו באמת קידמנו טיוטה של תקנות, שהרציונל היה בעצם לשמר את רציפות הפיקוח.

פנינה אורן שנידור: כדי שהמעבר יהיה חלק ובלי ליצור בעיות משקיות, אנחנו יצרנו בטיוטת התקנות קבוצת מזון שלישית שהגדרנו אותה כמשקאות משכרים, ובעצם אימצנו את המודל שקיים היום במשרד הכלכלה.

פנינה אורן שנידור: הכל, מתוך רצון מצד אחד גם לשפר את השירות שניתן ליבואנים, להגביר את השמירה על בריאות הציבור, ולפעול בכלים שיש בכל זאת למשרד הבריאות בהיותו רגולטור בתחום המזון.

פנינה אורן שנידור: כנ"ל עשינו הסדרה גם בתחום הייצור.

פנינה אורן שנידור: צריך לקחת בחשבון שיש תעשיה מאוד-מאוד גדולה של יקבים קטנים, יקבי בוטיק שנמצאים.

פנינה אורן שנידור: גם פה, בנינו להם מנגנון מיוחד, לאותן בעיות שיש להם בייצור, הקמה של מפעל או יקב בשטחים החקלאיים, שגם לזה נתנו מענה ותקופת התארגנות.

פנינה אורן שנידור: אני לא אלאה אתכם בכל הפרטים ולא אחזור על מה שאמרה היועצת המשפטית של משרד הכלכלה.

פנינה אורן שנידור: באמת, במקרה הספציפי הזה, כל הדחייה נעשתה - חלק בגלל שזה באמת מורכב להעביר תחום כל כך משמעותי ממשרד למשרד; ולצד זה גם היו, כן יש ממשלה, אין ממשלה, נפלו, ובאמת זה הגיע אלינו.

פנינה אורן שנידור: אנחנו נמצאים בישורת האחרונה, אבל אנחנו מוכרחים לבוא ולומר שלצד זה, היה חסם אחד משמעותי שנשאר עדיין, שלא הצלחנו לעשות אותו.

פנינה אורן שנידור: זה בעצם היה מה שמנע מאיתנו לבוא ולהגיש את טיוטת התקנות.

פנינה אורן שנידור: זה הנושא של מערכת אכיפה.

פנינה אורן שנידור: לבנות, על מנת שלמשרד הבריאות יהיו כלים הרתעתיים אפקטיביים.

פנינה אורן שנידור: ומדובר בכל זאת במזון עם רגישות מאוד-מאוד גבוהה.

פנינה אורן שנידור: זה לא נכון שנעביר ממשרד למשרד בלי שיש למשרד שלנו מערכת אכיפה מינהלית לפחות בשלב הראשוני.

פנינה אורן שנידור: בעצם, זאת הייתה הסיבה שחשבנו שזה יגיע - יגיע.

פנינה אורן שנידור: גם הקורונה זה משהו שנכנס לכל מכלול העבודה של משרד הבריאות.

פנינה אורן שנידור: הגענו לכך שבפתחה של השנה הזאת, אנחנו בעצם יצאנו עם רפורמה נוספת משמעותית בנושא של ייבוא מזון.

פנינה אורן שנידור: חלק, בעצם, מהמכלול או מהמענה שניתן - באמת שזאת רפורמה משמעותית, שעוד פעם מסיטה או פותחת את צוואר הבקבוק מפיקוח בנמל לפיקוח בדרכי השיווק.

פנינה אורן שנידור: בלי מערכת אכיפה אנחנו לא נשרוד.

פנינה אורן שנידור: ולכן, אנחנו באים ואומרים - אנחנו לא בורחים מאחריות.

עידית סילמן: למה לא הכללתם את זה בחוק ההסדרים והתקציב?

עידית סילמן: כי בעצם, חוק ההסדרים והתקציב עשה רפורמה בייבוא.

עידית סילמן: הכניסו תמרוקים, חצי עם ישראל נכנס בפנים.

עידית סילמן: למה הדבר הזה, של המשקאות המשכרים, לא נכנס לכל הרפורמה הזאת?

פנינה אורן שנידור: אז במכוון זה לא נכנס.

פנינה אורן שנידור: אנחנו חושבים שהדרך הנכונה היא להעביר את טיוטת התקנות, וכשהרפורמה בייבוא תיכנס לתוקף התקנות האלה ייכנסו לתוקף.

עידית סילמן: מתי הרפורמה בייבוא תיכנס לתוקף?

פנינה אורן שנידור: הרפורמה לייבוא להיכנס לתוקף ב-1 בינואר 2023.

עידית סילמן: אז עד ה-1 בינואר 2023 לא יהיה?

עידית סילמן: לא הבנתי.

פנינה אורן שנידור: לא.

פנינה אורן שנידור: ב-1 בינואר 2023 הרפורמה בייבוא נכנסת לתוקף.

פנינה אורן שנידור: היא כוללת בתוכה גם את הנושא של הקמת מערכת האכיפה.

פנינה אורן שנידור: עכשיו, לצד זה, בעצם יש הסכמה, כפי שנמסר לנו, בין מנכ"ל משרד הבריאות למנכ"ל משרד הכלכלה, לבוא ולהגיש את התקנות לאישור ברבעון הראשון של שנת 2022 ולהכניס אותן לתוקף ב-1 בינואר 2023 יחד עם הרפורמה בייבוא.

טטיאנה (טניה) מזרסקי: יש פה נציג משרד הכלכלה שיכול להתייחס לבניית מערכת האכיפה?

עידית סילמן: משרד המשפטים, לפני כן.

שי סומך: אני לא טעיתי, התקנות טעונות אישור של ועדת העבודה, הבריאות בעצם עכשיו.

שי סומך: יש שם שני תיקונים להוראות הפליליות.

פנינה אורן שנידור: לא, אז בגלל זה אמרתי שאנחנו נגיש את זה אליכם.

שי סומך: לשאלתכם, זה 19 עמודים כאן.

שי סומך: אולי עם הטפסים, אולי 17.

שי סומך: להכניס לחוק ההסדרים עכשיו 17 עמודים - אתם לא יודעים כמה היה מסובך בחוק ההסדרים לטפל במזון שהגיע לחוק ההסדרים.

שי סומך: זה לא התאים לחוק ההסדרים, זה מאוד מתאים לתקנות.

עידית סילמן: אבל איך התקנות לא אמורות להגיע לאישור הוועדה?

ענת מימון: לפי הסעיף לא, אבל בגלל הסעיפים הפליליים זה כן אמור להגיע.

עידית סילמן: כי לא היה כתוב, נכון?

ענת מימון: לא, לפי חוק המזון - שוב, התקנות הספציפיות האלה לא.

ענת מימון: יש הוראה כללית, שאומרת שככל שיש הוראה פלילית הן יעלו לאישור הכנסת, וזה יגיע אלינו.

טטיאנה (טניה) מזרסקי: אבל אם פעם הנושא היה בידי משרד הכלכלה, היה להם איזה מנגנון.

טטיאנה (טניה) מזרסקי: אפשר לשאול?

יפעת ענבר: אז קודם כל, אני רוצה רגע להגיד שמבחינתנו אין הסכמה על כניסה לתוקף ב-1 בינואר 2023.

עידית סילמן: אתם לא מעוניינים לחכות עד אז.

עידית סילמן: זאת אומרת שהאחריות עד 2023 היא שלכם, בפועל, הלכה למעשה, במידה ואנחנו הולכים לפי מה שראש שירות המזון אומרת פה.

יפעת ענבר: אז בואו, אני רוצה שתשמעו גם את היבט האכיפה מהצד שלנו.

גיל בכור: מבחינת היבט האכיפה, לגבי הנושא של הרפורמה: היום, כמו שלמשרד הבריאות אין את המשאבים, גם למשרד הכלכלה אין את המשאבים.

גיל בכור: אנחנו עכשיו כרגע עסוקים בכל הנושא של הרפורמה בייבוא שאמורה להיכנס לתוקף ביוני 2022, וגם זה כל הנושא של האכיפה בשווקים שהופכת להיות עם כל מסלולי קסיס, למי שמכיר.

גיל בכור: עם כל הנושא של בדיקות ייבוא בשווקים.

עידית סילמן: נו, משרד המשפטים, אולי אתם רוצים לקחת את זה תחתיכם?

עידית סילמן: אלה - אין להם זמן.

גיל בכור: זה לא שאין להם זמן.

גיל בכור: זה עניין שאין את האופציה כרגע.

עידית סילמן: אני ממש אמרתי את זה בציניות.

גיל בכור: כן, ברור לי.

גיל בכור: אני איתך.

מגי מימון: אני רציתי לדבר בנושא הזה של הפיקוח והאכיפה.

מגי מימון: כידוע, משרד הבריאות הוא הרגולטור האחראי לכל היבטי ההסדרה שנוגעים למזון.

מגי מימון: ולכן, רק לו יש את הידע המקצועי, את המנגנונים שמאפשרים פיקוח, את האישורים, מתן רישיון.

עידית סילמן: את אומרת - מה אתם מחפשים אצלי בכלל?

עידית סילמן: תעשו את העבודה.

מגי מימון: לגמרי.

מגי מימון: אני חייבת להבהיר, שלמינהל תקינה אין מומחיות בתחום המזון.

מגי מימון: משקאות משכרים הם מזון לכל דבר ועניין, ואני גם אציין שבמסגרת תיקון חוק ההגנה על בריאות הציבור (מזון), תוקן חוק התקנים וצומצמו סמכויות מינהל התקינה לבצע עקיבות של דברי מזון, ולכן יש בעיה מבחינת סמכות לאכוף את הנושא הזה.

מגי מימון: כמו שגיל דיבר, גם משאבי מינהל תקינה לטובת אכיפה באופן כללי מוגבלים, ואי אפשר לקחת אחריות גם על תחום המשקאות המשכרים.

מגי מימון: לכן, אנחנו לא יכולים לבצע אכיפה אפקטיבית ושלמה בתחום.

עידית סילמן: מגי, הבנו.

עידית סילמן: אתם לא.

עידית סילמן: את אומרת - רדו מאיתנו.

עידית סילמן: משרד האוצר, שנמצאת כאן נעם דן, רפרנטית תעשיה, מסחר ותיירות באגף התקציבים באוצר.

עידית סילמן: בבקשה.

נעם דן: תודה רבה.

נעם דן: על נושא הסמכות אף אחד לא מערער, על מעבר משקאות משכרים למשרד הבריאות אף אחד לא מערער.

נעם דן: זה בחוק, ברור שזה צריך לקרות.

עידית סילמן: אז אולי תביאו כסף למערכת אכיפה מינהלית?

נעם דן: אנחנו הבאנו המון כסף.

נעם דן: אני תכף גם אוכל להגיד בדיוק כמה כסף הבאנו במסגרת הרפורמה בייבוא, הן למינהל תקינה והן לשירות המזון.

עידית סילמן: אבל אם זה במסגרת הייבוא, זה אומר ב-2023.

עידית סילמן: אז מה את עושה עד 2023 כדי שזה יעבור אליהם עכשיו?

נעם דן: אז זהו, התקציבים כבר עכשיו הועברו.

נעם דן: התקציבים וכוח האדם, כמובן, הועברו כבר עכשיו הן למינהל תקינה למשרד הכלכלה, והן לשירות המזון במשרד הבריאות.

נעם דן: אבל צריך רגע להגיד משהו: היום בפועל האכיפה מתבצעת על ידי משרד הכלכלה.

נעם דן: זה מה שקורה עכשיו, ואפילו שמענו פה את נציגת מינהל תעשיות, שאומרת - אנחנו לא מזלזלים בזה ואנחנו אוכפים את זה, ועד היום שנים ביצענו את זה ואנחנו מבצעים את זה.

נעם דן: לנו חשוב כאוצר שהאכיפה וההיערכות תהיה כמו שצריך.

נעם דן: שלא בריאות הציבור תיפגע, אבל גם לא שיבואנים ייפגעו.

נעם דן: בטח לא שצרכנים ייפגעו ויוקר המחיה יעלה.

נעם דן: אנחנו ידועים כולנו על הדיווחים של עליות מחירים, של הובלה, וגם ככה יש איזשהו דיבור על עליות מחירים.

נעם דן: אנחנו רוצים שהמעבר ייעשה כשיש מוכנות ויש היערכות.

עידית סילמן: אז מה את מציעה, נעם?

נעם דן: מדובר בסוף בשוק של 1.5 מיליארד שקלים.

נעם דן: אנחנו מדברים פה על משקאות אלכוהולים - זה 1.5 מיליארד שקלים בשנה.

נעם דן: 12.5 אלף משלוחים לפי מה שאני בדקתי, שזה אחוז מאוד ניכר אגב, מהמשלוחים של מזון רגיש.

נעם דן: משרד הבריאות עכשיו עושה העברה של שימורי מזון, מוצרי חלב, ירקות ופירות קפואים, מים מינרליים ומשקאות, ממזון רגיש למזון רגיל.

נעם דן: הוא צריך שהאכיפה תהיה פרפקט - שבריאות הציבור לא תיפגע.

נעם דן: אם עכשיו נדחוף לו גם את המשקאות המשכרים, אנחנו מביאים פה לדעתי סיכון גם לבריאות הציבור, או פשוט שכל המשלוחים ייתקעו.

נעם דן: אם אלה מוצרי החלב וכל שימורי המזון, שזה יוקר המחיה פר אקסלנס, או אם זה משקאות משכרים שעכשיו אנחנו כן יודעים שמתבצע פיקוח ואכיפה במשרד הכלכלה.

נעם דן: כל מה שאנחנו מציעים זה שזה ייעשה כמו שצריך.

נעם דן: אף אחד לא מערער על זה, זה צריך לקרות.

נעם דן: שזה ייעשה כמו שצריך.

נעם דן: אנחנו חושבים שזה צריך להיות באזור 2023, כן לתת לרפורמה בייבוא להיכנס ורק אז שזה יקרה.

נעם דן: וכמובן, זה צריך לקרות, אף אחד לא מערער.

יפעת ענבר: אני יכולה רק שנייה להבהיר?

יפעת ענבר: כי אנחנו לא אמרנו שהאכיפה נעשית כמו שצריך.

יפעת ענבר: אני רוצה להבהיר את זה.

יפעת ענבר: אמרנו שאנחנו מטפלים ברישיונות ייבוא, והאכיפה נעשית רק במקרים כמו שגיל הציג, במקרי חירום שדברים קורים.

עידית סילמן: תשמעי, מהאוצר.

עידית סילמן: מה שקורה כרגע, ממה שאנחנו מבינים - אין ממה אכיפה.

עידית סילמן: בסדר?

עידית סילמן: הם לא מצליחים לאכוף עד הסוף, זה לא אמור להיות אצלם, לא אמור לשבת אצלם.

עידית סילמן: אתם אומרים שהעברתם תקציב - אז איפה התקציב?

עידית סילמן: איפה הכסף?

עידית סילמן: אם הם לא עושים בינתיים, תתנו להם את הכסף, שהם יעשו בינתיים.

נעם דן: יש להם תקציב.

נעם דן: הם עד היום ביצעו את זה.

עידית סילמן: למי?

נעם דן: גם למשרד הכלכלה.

נעם דן: יש להם תקציב בשביל לבצע את האכיפה הזאת.

נעם דן: הם אמורים לבצע את זה.

גיל בכור: זאת אכיפה לא של תקנים שקשורים למזון.

נעם דן: זה מה שהיה עד עכשיו.

עידית סילמן: אוקי, פנינה, מה את יכולה להאיר את עינינו?

גיל בכור: בשנים האחרונות הפיקוח היה משותף בין משרד הבריאות למשרד הכלכלה.

פנינה אורן שנידור: וזה ימשיך להיות משותף.

פנינה אורן שנידור: בואו רגע נעשה בבקשה סדר.

פנינה אורן שנידור: עיקר הבעיה זה בנושא של הייבוא.

פנינה אורן שנידור: המצב הקיים היום, עובדתית, בפיקוח בדרכי השיווק שנעשה בצורה משותפת - אני חושבת שחובה על שני המשרדים להמשיך לעשות את המצב הנוהג, לעוד שנה עד שמשרד הבריאות יכול להתארגן.

פנינה אורן שנידור: צריך לבוא ולהבין: גם אם נחליט שאנחנו מעבירים את התקנות ומכניסים אותן לתוקף, למשרד הבריאות לא תהיה מערכת אכיפה גם אם אנחנו נרצה.

פנינה אורן שנידור: התהליכים האלה הם תהליכים שדורשים זמן.

פנינה אורן שנידור: אנחנו קיבלנו תקציב וקיבלנו תקנים, שעדיין הם על הנייר.

פנינה אורן שנידור: אנחנו צריכים לממש אותם, צריכים לבנות את המערכת הזאת.

פנינה אורן שנידור: ולכן, אין מן הנמנע, ואני מקבלת שלא נוח להיות בעמדה המתגוננת כאן פעם שנוספת, אבל זאת המציאות.

פנינה אורן שנידור: אנחנו כן באים בבשורה, אנחנו לוקחים אחריות על התחום, וזה ייכנס לתוקף ביחד ומיד לאחר הרפורמה בייבוא.

פנינה אורן שנידור: זה הפיתרון המיטבי שניתן לתת.

טטיאנה (טניה) מזרסקי: וזה יספיק, 12 חודשים של שנת 2022?

טטיאנה (טניה) מזרסקי: זה יספיק לכם?

טטיאנה (טניה) מזרסקי: כי 12 חודשים של שנת 2021 זה לא היה מספיק.

פנינה אורן שנידור: לא, אז זהו.

פנינה אורן שנידור: תודה ששאלת את השאלה הזאת.

פנינה אורן שנידור: אני מוכרחה לסייג, שגם המחוקק נתן לנו, קבע ובא ואמר ששר הבריאות - הפררוגטיבה היחידה שהוא יכול לבקש דחייה זה בהעדר הקמת מערכת אכיפה.

פנינה אורן שנידור: אנחנו, יש כאן מחויבות של מנכ"ל המשרד, של ד"ר שרון אלרועי פרייס, לתת את מירב המשאבים על מנת ששירות המזון יקים מערכת אכיפה.

עידית סילמן: אני רק אגיד משהו לפרוטוקול.

עידית סילמן: תראו, חוק ההגנה על בריאות הציבור נכנס ביוני 2017.

עידית סילמן: מיוני 2017 דיברתם על 18 חודשים.

עידית סילמן: 18 חודשים - התקופה הוארכה.

עידית סילמן: דיברתם על פיזורי כנסת - זה לא מפזר משרד, אבל סבבה.

עידית סילמן: פיזורי הכנסת - התפזרה, חזרה, התפזרה, חזרה; המשרד נשאר כמשרד.

עידית סילמן: וכרגע, בצורה כזאת או אחרת, יש להעביר את התקנות.

עידית סילמן: אתם לא יכולים להיתלות עכשיו על רפורמה נוספת שנכנסה, שלא קשור אליכם בכלל או למשקאות המשכרים.

עידית סילמן: זו רפורמה של ייבוא - אחלה.

עידית סילמן: כל פעם שנכניס רפורמות לתוך משרד, אז אנחנו נגיע - שנייה, בדברים שכבר נחקקו, בדברים שכבר היו, אנחנו כרגע לא מטפלים?

עידית סילמן: אנחנו כרגע לא מעבירים?

עידית סילמן: אי אפשר לעשות דבר כזה ולהגיד: אנחנו נתלים ברפורמה אחרת.

עידית סילמן: הכל בסדר, אבל מישהו צריך לקחת אחריות ובעלות על הנושא הזה.

עידית סילמן: אחרת, יבואו אלינו ובצדק - הורים, משפחות, עולם בריאות הנפש.

עידית סילמן: יבואו ויגידו - תקשיבו, מה אתם מצפים מאיתנו כשאין אכיפה לדבר הזה.

עידית סילמן: או אין פיקוח על הדבר הזה.

טטיאנה (טניה) מזרסקי: צריך לתת ליווי מקצועי למשרד הבריאות, לפונקציה שתלווה אותם לבניית המערכת.

עידית סילמן: עכשיו, האוצר טוענים שיש את הכסף.

עידית סילמן: אז אם האוצר טוענים שיש את הכסף, אז למה האוצר מבקשים לדחות את זה?

נעם דן: אז אני אומרת: הכסף ניתן, הרפורמה לייבוא נכנסה בחוק ההסדרים האחרון שעבר בתקציב.

עידית סילמן: נו, אז מי אמור לעשות את זה בינתיים?

נעם דן: זה ב-14 בנובמבר.

נעם דן: אני בטוחה שהם עוד לא הספיקו לגייס 47 תקנים, להקים מערכת מחשוב.

עידית סילמן: אבל זה נחקק ב-2017.

עידית סילמן: מה קרה מ-2017 ועד היום?

נעם דן: לא.

נעם דן: אין להם מערכת אכיפה.

נעם דן: מה שפנינה אומרת, זה על מערכת אכיפה בייבוא.

עידית סילמן: אז חוקקתם חוק ללא האכיפה?

עידית סילמן: זו השאלה.

עידית סילמן: חוקקתם חוק שצריך לאכוף, ללא תקציב לאכיפה?

פנינה אורן שנידור: לא, אז אני רק אגיד שב-2015 באמת חוקק חוק גדול של חוק המזון.

פנינה אורן שנידור: לצערנו הרב, רוב התקנים שיועדו לא הגיעו לשירות המזון.

פנינה אורן שנידור: כנ"ל גם תקציבים.

פנינה אורן שנידור: מבחינתי כרגע זה חלק מהשינוי.

עידית סילמן: אז למה אתם מחוקקים חוק?

עידית סילמן: אתם יודעים, אנחנו מגישים לוועדת שרים רק מה שיש לו תקציב לצידו.

עידית סילמן: אחרת לא מעבירים לנו.

עידית סילמן: אומרים, לא נקדם בטרומית, לא נקדם בזה.

עידית סילמן: כולם פה על הרגליים האחוריות.

נעם דן: העברנו תקציב, הוא פשוט לא הגיע לשירות המזון.

עידית סילמן: מה זה פשוט לא?

עידית סילמן: אז איפה זה נמצא?

עידית סילמן: איפה הכסף?

נעם דן: במשרד הבריאות.

עידית סילמן: אוקי.

עידית סילמן: תראי, אני לא מחלקת - כשאומרים לי אתם אחראים, אז אני לוקחת אחריות כוועדה.

עידית סילמן: לא אכפת לי אם זו חברת הכנסת טטיאנה מזרסקי ולא אכפת לי אם זה חבר הכנסת אלון טל.

עידית סילמן: אני לוקחת אחריות כוועדה.

עידית סילמן: לא יכול להיות שתגידי שזה במשרד הבריאות, ואז תגידי לי - אה, זה רק לא אצלם.

עידית סילמן: מה אכפת לי אצל מי זה נמצא?

עידית סילמן: אם זה משרד הבריאות, ומשרד הבריאות קיבל את הכסף, תעשו סדר בתוך הדברים.

עידית סילמן: אגב, גם משרד הכלכלה: תשמעו, אתם צריכים להרים לנו דגלים אדומים על הדבר הזה מהיום הראשון.

עידית סילמן: צריך להגיד.

גיל בכור: אנחנו אומרים את זה.

גיל בכור: הרמנו הרבה דגלים.

עידית סילמן: נכון, ותודה רבה על הדגלים האדומים של כולם פה, וקיבלנו הרבה פניות.

עידית סילמן: אנחנו עוד נרצה לשמוע פה עוד ענפים גם.

עידית סילמן: באמת, בסוף אתם משפיעים פה על ענף שלם של משקאות ושל ייבוא, ושל אנשים שעשו הזמנות או לא יודעת מה.

עידית סילמן: תשמעו, בסוף אי אפשר להשאיר אנשים ובעלי עסקים גם, ככה תלויים באוויר.

עידית סילמן: הדברים צריכים להיות ברורים.

עידית סילמן: אנחנו מצפים ממשרדי הממשלה שהדברים יהיו בטח הרבה יותר מסודרים.

עידית סילמן: אם צריך שנכנס ועדה כדי לעשות לכם סדר - אשרינו, נעשה.

עידית סילמן: כן, צחי.

צחי דותן: צחי דותן, מנכ"ל מועצת גפן היין.

עידית סילמן: שזה אומר?

צחי דותן: שזה גוף שמאגד את היקבים והכורמים במדינת ישראל.

צחי דותן: מה שאני רוצה להגיד: פנינה בדבריה קודם אמרה - אנחנו צריכים הרבה זמן להתארגן, ולא בגללנו.

צחי דותן: אלא צריך להבין שחלק גדול מהיקבים, בעיקר יקבי הבוטיק ברחבי הארץ, נמצאים בחלקות חקלאיות.

צחי דותן: יש המון בעיות עם מינהל מקרקעי ישראל, שאנחנו בדין ודברים איתם.

עידית סילמן: איך זה קשור אליכם?

עידית סילמן: בוא תסביר רגע לאזרחים שצופים בנו, איך התקנות האלה בסוף קשורות אליכם הלכה למעשה.

עידית סילמן: מה זה אומר?

צחי דותן: בסופו של יום, בעצם יקב צריך רישיון בנייה, רישיון עסק ורישיון יצרן.

עידית סילמן: כל זה, כדי לספק ולעמוד אחר כך בתקנות של מה שהוא מספק בשירות המזון.

צחי דותן: נכון.

עידית סילמן: אוקי.

עידית סילמן: לא, בסדר, אני מסבירה.

עידית סילמן: תשמעו, אנחנו יושבים פה כגורמי מקצוע.

עידית סילמן: אזרחי ישראל צופים בנו, לא כולם מבינים בדיוק על מה אנחנו מדברים.

עידית סילמן: בואו נעשה פשיטא.

צחי דותן: משרד הבריאות, וכנראה בצדק, אומר שהיועץ המשפטי הנחה אותם לא לתת רישיון יצרן ליקב שאין לו רישיון עסק ורישיון בנייה.

צחי דותן: ואני יכול להבין את זה.

צחי דותן: וכדי שהוא יקבל את רישיון היצרן, הוא חייב בעצם לעבור את מינהל מקרקעי ישראל שהוא בעל הקרקע, ואת הוועדה המקומית או במקרה שלנו זו ועדה מחוזית.

עידית סילמן: אתה אומר הלכה למעשה, שאם הם היום מתקינים תקנות יש סיכוי שהרבה יקבים לא עומדים בתקנות וכולם קורסים כלכלית כרגע.

צחי דותן: אני מדבר בעיקר על יקבי הבוטיק, כי היקבים התעשייתיים נמצאים ומסודרים מן הסתם.

צחי דותן: אבל ענף יקבי הבוטיק מאוד-מאוד חשוב לענף היין, בהיבט של תיירות יין וכדומה.

עידית סילמן: לא רק זה.

עידית סילמן: זו תוצרת ישראלית כחול-לבן, בוא נגיד ככה.

צחי דותן: זה לגמרי.

צחי דותן: ולכן, אנחנו צריכים זמן, וגם בתקנות שישבנו עם משרד הבריאות הם נתנו לנו הקצבה של זמן.

צחי דותן: אבל אנחנו צריכים מה שנקרא את הפלטפורמה מול מינהל מקרקעי ישראל, שהוציא החלטה מיוחדת לנושא הזה.

עידית סילמן: אבל רגע, צודקת מי שאומרת שבמידה ולא יותקנו עדיין תקנות, אתם לא תדעו עם מה לבוא לגורמים האחרים ולהגיד - תשמעו, אנחנו צריכים את האישורים שלכם, א', ב', ג', ד', כדי לעמוד בתקנות של משרד הבריאות?

צחי דותן: לא, אנחנו כבר יודעים כי יש טיוטות של תקנות, ואנחנו כבר בקטע הזה מסודרים.

עידית סילמן: ואתם מטפלים?

עידית סילמן: מתקדם?

צחי דותן: אני יכול להגיד לכם לדוגמה שמטה יהודה, אזור מטה יהודה שיש 40 יקבים - עובדים על זה.

צחי דותן: המועצה האזורית לקחה את זה תחת כנפיה ומקדמת את זה, ואני מקווה באמת שכשנגיע לשעת השי"ן רובם יהיו מסודרים.

עידית סילמן: אז אתם כאילו מבקשים מהוועדה - אל תתקעו אותנו, בעצם.

צחי דותן: בדיוק.

צחי דותן: תנו לנו את העוד קצת זמן.

עידית סילמן: אוקי.

עידית סילמן: ולמה עד היום, נגיד במשרד הכלכלה, סתם אני שואלת, לא חשבו לנסות לקדם איתם את הדברים האלה?

עידית סילמן: לא יודעת, אני רואה פה משהו מ-2017, אני אומרת - מה קורה פה?

עידית סילמן: כאילו, מ-2017 לא יכולנו להתחיל לעשות תהליך כדי שהם יעשו תהליך?

עידית סילמן: תראו, הדברים הבין-משרדיים לא יכולים בסוף לגזור על הציבור גזירה שאין הציבור יכול לעמוד בה.

עידית סילמן: בסדר?

עידית סילמן: בואו נגיד את האמת.

עידית סילמן: אז בואו נהיה גם הוגנים על הציבור, ועם עסקים קטנים, ועם אנשים שמייצרים בסוף כחול-לבן, וכאלה שאנחנו רוצים לתמוך בהם.

עידית סילמן: אז איך אנחנו מתחשבים בהם?

עידית סילמן: מה אנחנו עושים?

יפעת ענבר: אז קודם כל, מוסכם לגמרי, ובאמת אני אפילו אציין שמשרד הכלכלה והתעשיה בכלל, ואפילו אני בתפקידי - ההסתכלות הראשונה שלי היא על העסקים.

יפעת ענבר: וכמובן של המשרד, אני מסתכלת על כולם - על הצרכנים, על היבואנים, על הקמעונאים, על עסקים, על כל הצרכנים בכלל.

יפעת ענבר: אז אני רוצה קודם כל להתחיל ממשהו שהוא אמר: כמו שנאמר, וזה קצת בניגוד למה שנאמר קודם, רוב העבודה על התקנות - אתם ציינתם עכשיו צריך זמן להכין תקנות.

יפעת ענבר: הדברים האלה כבר נעשו.

יפעת ענבר: זאת אומרת, כבר הייתה חובת התייעצות, כל התהליך הזה נעשה.

יפעת ענבר: המתווה שחברת הכנסת התייחסה אליו קודם לכניסה לתוקף תוך עד חצי שנה - נעשה.

יפעת ענבר: זאת אומרת, כל העבודה נעשתה.

יפעת ענבר: השאלה היא כרגע באמת, וגם קודם הסוגיה הייתה נושא האכיפה.

יפעת ענבר: כבר נתייחס לזה, כי בעצם כמו שאמרנו גם היום נושא האכיפה נעשה באיזושהי צורה במשותף.

יפעת ענבר: בעצם, המנגנון שהם צריכים לבנות, אם אני מבינה נכון, הוא אכיפה בשווקים, ואנחנו מדברים כרגע גם על האכיפה בייבוא, בתהליך הייבוא.

יפעת ענבר: עכשיו, בהתייחס לנושא העסקים: התקנות עצמן נותנות ארכה לכניסה לתוקף לקבלת רישיון יצרן והכל.

יפעת ענבר: תתקנו אותי אם אני טועה.

יפעת ענבר: זאת אומרת: זה לא ביום כניסת התקנות לתוקף שהם יידרשו ברישיון יצרן.

יפעת ענבר: התהליך נעשה.

יפעת ענבר: ככל שהוודאות תהיה יותר גבוהה, מה הדרישות של התקנות - אז באמת הם יוכלו לקדם עוד יותר מהר את התהליכים.

יפעת ענבר: אנחנו שם נתמוך בהם במה שצריך על מנת לקדם את תהליך הרישיון יצרן וכל מה שכרוך בזה.

יפעת ענבר: מהיכרותי עם שירות המזון, גם הם בוודאי יוודאו שהכל נעשה כמו שצריך אבל לא יערימו קשיים מיותרים.

יפעת ענבר: לכן, אני חושבת שהעברת תקנות וכניסה לתוקף לא פוגעת, לצורך העניין, ביקבים הקטנים, כי יש להם ארכה נוספת; אבל אי כניסה לתוקף כיום משאיר את כל הציבור ואת היבואנים במצב - גם של חוסר ודאות.

יפעת ענבר: כי אציין שיש פניות לבקשות לשינויים, לעדכונים - אנחנו לא נוגעים בתקנות האלה בהוראת מנכ"ל שלנו כי אנחנו בתקופת מעבר.

יפעת ענבר: המטרה היא שהתקופה תהיה כמה שיותר חלקה וכמה שיותר נוחה.

יפעת ענבר: אנחנו מאמינים שהסוגיה הזאת של האכיפה היא מאוד חשובה, וברור שבתקופת הביניים היא צריכה להיעשות תוך תמיכה הדדית בין המשרדים.

יפעת ענבר: אבל לא היינו רוצים לראות הארכה נוספת למשהו שכבר לצורך העניין, המתווה, התהליך, התקציב, החלו כבר לפני מספר שנים.

יפעת ענבר: ולא נגיד אם ב-2015 או 2017 או 2019.

יפעת ענבר: בסופו של דבר אנחנו בסוף 2021.

עידית סילמן: אוקי.

עידית סילמן: כן, פנינה.

פנינה אורן שנידור: אני, להבנתי, ולפי המסדר שאני קיבלתי ממנכ"ל המשרד, הנושא מתואם עם מנכ"ל משרד הכלכלה.

עידית סילמן: לא, זה לא מתואם ל-2023.

עידית סילמן: אני שומעת כרגע, ותעדכנו אותי משרד הכלכלה - זה לא מתואם איתכם ל-2023, ומשרד הכלכלה לא מוכן לזה.

יפעת ענבר: מהמסרים שקיבלתי מהלשכות, זה לא נושא שהוסכם.

עידית סילמן: אוקי.

עידית סילמן: טוב.

עידית סילמן: איגוד לשכות המסחר - רז הילמן, סמנכ"ל ייבוא מכס ותקינה.

רז הילמן: צהריים טובים.

רז הילמן: משרד הבריאות זה משרד שאנחנו עובדים איתו מאוד-מאוד צמוד, כמו עם משרד הכלכלה.

רז הילמן: רפורמת הקורנפלקס - חוק המזון שדיברו עליו, שעבר ב-2015, הותיר הרבה מאוד דברים לא מסודרים.

רז הילמן: אנחנו התרענו כבר אז שיש המון דברים שמשרד הבריאות צריך לסדר, הרבה תקנות ישנות שהוא צריך להחליף, ושהיה כדאי לעשות את זה עוד באותו הזמן.

רז הילמן: לצערנו זה לא קרה, והמטלות האלה נגררו עד עכשיו.

רז הילמן: במטלות האלה יש אלף ואחד דברים, בסדר?

רז הילמן: יש נושא של מסרים, נושא של מזהמים כימיים, ביולוגיים.

רז הילמן: יש בלי סוף מטלות, אם אתם תרצו יש לנו רשימה ארוכה.

רז הילמן: ואנחנו בקשר עם משרד הבריאות על העניין הזה.

רז הילמן: גם העברנו תעדופים שונים לאורך השנים האחרונות.

רז הילמן: אבל דווקא עכשיו אנחנו במקום אחר.

רז הילמן: באמת נראה שיש התקדמות.

רז הילמן: עברה רפורמה - אמנם לא בוועדה הזאת, אבל היועצת המשפטית של הוועדה הייתה חלק ממנה.

רז הילמן: רפורמה מאוד-מאוד משמעותית.

רז הילמן: התקדמות דרמטית בכל מה שקשור למזהמים כימיים, מזהמים ביולוגיים, שאריות חומרי הדברה.

רז הילמן: רפורמה מאוד גדולה בתהליך הפיקוח על מזונות, גם כאלה שמוגדרים כרגישים.

רז הילמן: ובאמת, נראה שאנחנו בכיוון הנכון.

רז הילמן: אני יודע שהמשרד עובד גם על תוכנית קדימה של הרבה מאוד דברים שהוא הולך לסדר.

רז הילמן: ולכן, נראה לי נכון מהבחינה הזאת לתת את הזמן הנוסף.

רז הילמן: מבחינת תמונת המצב היום: תמונת המצב היום היא כזאת, שיבואן שמבקש אישור למזון רגיש יכול למצוא את עצמו מחכה חודשים ארוכים.

רז הילמן: יבואן מזון רגיש שמחכה לשחרורים בתחנת ההסדר יכול למצוא את עצמו מחכה שבועות ארוכים.

רז הילמן: זה לא מצב סדיר, ועכשיו על כל הבלגאן הזה להפיל גם את המשקאות המשכרים, אומר שכל הייבוא של המזון יתעכב עוד יותר.

רז הילמן: זאת תהיה טעות מאוד-מאוד קשה לדעתנו.

רז הילמן: צריך לראות שנערכים כמו שצריך ורק אחרי זה להתקדם עם ההעברה.

עידית סילמן: אוקי, תודה רבה.

עידית סילמן: בבקשה מרינה מהלשכה המשפטית במשרד הבריאות.

מרינה אוסטפלד: בוקר טוב לכולם.

מרינה אוסטפלד: אני רק רציתי הבהרה קטנה: התקנות הן בהתייעצות עם שר הכלכלה לעניין ייבוא.

מרינה אוסטפלד: זאת אומרת, זאת הערה קטנה לעניין ההסכמה או לא הסכמה.

מרינה אוסטפלד: התקנות הן בהתייעצות, ועל כן אני מציעה שמשרד הבריאות יגיש את התקנות לוועדה ברבעון הראשון של 2022.

מרינה אוסטפלד: אנחנו נמשיך לקדם, נמשיך לדון.

מרינה אוסטפלד: הנושא מורכב.

עידית סילמן: תשמעו, אני אגיד לכם מה מורכב.

עידית סילמן: מה שמורכז זה לנהל קואליציה פה.

עידית סילמן: הרבה יותר מורכב מלדבר בין שני משרדים.

עידית סילמן: אבל אם אנחנו מצליחים לעשות את זה ולהגיע להסכמות, אני בטוחה שהשרים שלנו יידעו להיות מודל ודוגמה, ולעשות את זה ביניהם.

עידית סילמן: אז בואו רגע, אלא אם כן יש למישהו משהו להוסיף.

עידית סילמן: אז אנחנו נסכם.

עידית סילמן: חוק ההגנה על בריאות הציבור נכנס לתוקף, הוראות חוק המזון למשקאות משכרים, נכנס לתוקף וגם נחקק ביוני 2017.

עידית סילמן: התקופה הוארכה ב-18 חודשים, היו פה פיזורי כנסת, המשרד לא התפזר.

עידית סילמן: כרגע אנחנו יודעים שצריך להעביר את התקנות.

עידית סילמן: אנחנו מדברים גם על אישורי ייבוא, על פיקוח בייבוא, פיקוח בשווקים.

עידית סילמן: אנחנו מדברים כאן בעיקר על אותה אכיפה.

עידית סילמן: התחום עדיין לא עבר למשרד הבריאות.

עידית סילמן: יש לתקן תקנות לפי אותו סעיף 19.

עידית סילמן: החוק היום לא מותאם לתוך עולם המשקאות המשכרים, לתעשייה וליבואנים.

עידית סילמן: יש להביא את התקנות.

עידית סילמן: אין ספק כי התחום הזה צריך להיות מבחינתנו במשרד הבריאות תחת שירות המזון.

עידית סילמן: אגב, אותו שירות מזון, שיש הרבה תקנות שאתם צריכים להביא לפה בפני הוועדה ואנחנו ממתינים להן עוד מתקופתו של יושב ראש הוועדה חיים כץ.

עידית סילמן: אנחנו ממתינים לתקנות שלכם ונמשיך להמתין לכם ולהציק לכם עד שתביאו.

עידית סילמן: אתם קידמתם טיוטת תקנות.

עידית סילמן: ציין כאן גם מתחום ענף הגפן.

עידית סילמן: חסרה מבחינת

עידית סילמן: כם אותה מערכת אכיפה מינהלית, ולכן לא המשכתם לקדם את טיוטת התקנות.

עידית סילמן: בפתחה של השנה באמת יצאה הרפורמה במזון, בחוק ההסדרים והתקציב.

עידית סילמן: אתם מנסים עכשיו כרגע להכניס ולהיתלות באותם אילנות גבוהים ולהכניס את הדבר הזה לתוך הרפורמה בייבוא, שתיכנס לתוקף ב-1 בינואר 2023.

עידית סילמן: מה שאני אבקש: מכיוון שאנחנו פה בכנסת בסוף יודעים להגיע להסכמות, אחת היכולות של הקואליציה הזו, שהיא קואליציה שהיא באמת מאוד מגוונת, זה גישור והגעה להסכמות.

עידית סילמן: כמעט על כל דבר אנחנו מקיימים דיונים, יושבים בינינו, מגיעים להסכמות.

עידית סילמן: זה לוקח לנו הרבה יותר זמן, הרבה יותר משאבים, אבל זה גורם לנו לדעת להתנהל באמת בצורה שקופה ואחראית לטובת אזרחי מדינת ישראל.

עידית סילמן: ולכן, אני אבקש מהמנכ"לים, מראשי המשרדים ומהשרים לדבר ביניהם, ולהגיע תוך שבועיים עד ארבעה שבועות לאיזשהו כיוון: לאן אתם הולכים, אנה אתם באים.

עידית סילמן: מה הולכים לעשות, איך אתם רוצים לקדם את זה.

עידית סילמן: תעדכנו אותנו, את הוועדה.

עידית סילמן: אנחנו נותנים לכם את מרווח הזמן.

עידית סילמן: אנחנו סומכים על השרים שלנו.

עידית סילמן: אנחנו עובדים מולם באופן אישי וצמוד כמעט בכל מה שנעשה כאן בוועדה, ואנחנו לרוב מקבלים את המענים.

עידית סילמן: אני בטוחה שגם בנושא הזה הם יוכלו להגיע ביניהם לאיזשהן הסכמות מתי ומה, ואני בטוחה שהם לא יצטרכו אותם כבייביסיטרים לעניין הזה.

עידית סילמן: אני רוצה להודות לכם על שיתוף הפעולה.

עידית סילמן: אנחנו נעמוד מול המשרדים בקשר.

עידית סילמן: בזאת אני נועלת את הוועדה.